
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas loceklis Ilga Ozoliņa, kā patērētāju interešu pārstāve
Komisijas locekle Ilze Pelša, kā komersantu interešu pārstāve
izskatīja rakstveida procesā strīdu starp starp patērētāju un sabiedrību saistībā ar atceltu koncertu un samaksātās naudas neatmaksāšanu. 
No lietas materiāliem izriet, ka 2026.gada 8.aprīlī patērētāja tīmekļvietnē iegādājās divas biļetes uz sabiedrības organizēto koncertu, kas bija paredzēts 2026.gada 28.jūnijā koncertestrādē. Katras biļetes nominālvērtība bija 50,00 EUR, apkalpošanas maksa 2,25 EUR un aģenta maksa 3,63 EUR. Kopējā samaksātā summa par divām biļetēm bija 111,76 EUR, tostarp biļešu nominālvērtība 100,00 EUR. 
2026.gada 19.jūnijā patērētājs saņēma informāciju, ka koncerts nenotiks. Patērētāja aizpildīja naudas atmaksas pieteikumu un vairākkārt vērsās pie sabiedrības, tomēr nauda netika atmaksāta. Patērētāja lūdz atmaksāt par nenotikušo koncertu samaksāto naudu. 
Sabiedrība paskaidrojumā atzina, ka koncerts tika atcelts, pakalpojums netika sniegts un naudas atmaksa normatīvajos aktos noteiktajā termiņā netika veikta. Sabiedrība patērētājas prasījumu par divu biļešu cenas atmaksu neapstrīdēja un apņēmās veikt atmaksu līdz 2026.gada 30 septembrim, taču lietā nav pierādījumu, ka atmaksa būtu veikta. 
Komisija, izvērtējot lietā esošos apstākļus, secina, ka patērētājas prasība ir daļēji apmierināma. 
Komisija skaidro, ka patērētāja samaksāja par tiesībām apmeklēt konkrētu sabiedrības organizētu koncertu. Tā kā koncerts tika atcelts un pakalpojums netika sniegts, sabiedrībai nav tiesiska pamata paturēt par koncerta apmeklējumu samaksāto biļešu nominālvērtību. 
No minētā izriet, ka sabiedrībai ir pienākums atmaksāt patērētājai divu biļešu nominālvērtību 100,00 EUR apmērā. Šo pienākumu sabiedrība savā paskaidrojumā pēc būtības ir atzinusi. 
Komisija norāda, ka katrā biļetē atsevišķi norādīta biļetes cena 50,00 EUR, apkalpošanas maksa 2,25 EUR un aģenta maksa 3,63 EUR. Apkalpošanas un aģenta maksas ir saistītas ar biļešu tirdzniecības starpniecības un noformēšanas pakalpojumiem un lietā nav pierādījumu, ka šie pakalpojumi nebūtu izpildīti. Biļešu pārdevējs nav šā strīda puse. Tādēļ prasījums par apkalpošanas maksas 4,50 EUR un aģenta maksas 7,26 EUR, kopā 11,76 EUR, atmaksu no sabiedrības nav pamatots.
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu

nolemj:

daļēji apmierināt patērētāja prasību. 
sabiedrībai atmaksāt patērētājai100,00 EUR par divām biļetēm uz atcelto koncertu.
Noraidīt patērētājas prasību daļā par apkalpošanas maksas 4,50 EUR un aģenta maksas 7,26 EUR, kopā 11,76 EUR, atmaksu.


Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							          Sandra Vētra

